**Tehtävä 3.**

**Esimerkki**  
  
Tavoite: näppäintaidot   
Luokka-aste: alakoulun 1. luokka  
  
**Mitkä tekijät ovat vaikuttaneet siihen, että tavoite löytyy opetussuunnitelmasta?**  
  
Opetussuunnitelmauudistus on tuonut mukanaan uusia oppimistavoitteita. Yksi isoista muutoksista on, että kouluissa ei enää opeteta käsialakirjoitusta. Painopiste on sen sijaan tekstaamisen ja näppäintaitojen opetuksessa. Tarve uudistukselle pohjautuu muutoksiin kirjoittamistavoissa. Näppäimistöt ja päätelaitteet ovat vähentäneet huomattavasti käsin kirjoittamista. On myös havaittu, että yläkoululaiset ja lukiolaiset käyttävät pääosin tekstausta kirjoittaessaan käsin. Näistä syistä käsin kirjoittamisessa on haluttu siirtyä kahden tyylin sijasta yhteen ja ottaa rinnalle näppäintaitojen opettelu. (Edu.fi –verkkosivusto)

Yle uutiset haastatteli vuoden 2014 marraskuussa Opetushallituksen opetusneuvos Minna Harmasta tästä teemasta. Harmasen mukaan opetussuunnitelmassa halutaan katsoa eteenpäin ja opettaa koululaisille tulevaisuuden taitoja, kuten näppäintaitoja. Harmanen toteaa myös, että koululaisten tasa-arvo lisääntyy, kun kaikilla on mahdollisuus opetella näppäintaitoja ja ylipäätään tieto- ja viestintäteknologisia taitoja. Opetusneuvos korostaa, että näppäintaitojen opettelu ei tarkoita sitä, että pitäisi opetella jokin tietty tapa kirjoittaa, kuten kymmensormijärjestelmä. Samassa yhteydessä hän muistuttaa, että emmehän vielä edes tiedä, miten muutaman vuoden kuluttua kirjoitetaan. Systeemi on saattanut muuttua vaikkapa sanelukirjoittamiseksi. (Östman, J. 2014)  
  
**Tavoitteen tarkempaa määrittelyä**  
  
Näppäintaitojen harjoittelu on yksi alkuopetusta koskeva tieto- ja viestintäteknologiseen osaamiseen liittyvä tavoite (OPS 2014, 101). Näppäintaitojen opettelu mainitaan myös äidinkielen tavoitteiden kohdalla (OPS 2014, 107).  
  
Minun näkemykseni mukaan näppäintaidoilla tarkoitetaan pöytä- tai kannettavan tietokoneen näppäimistön hyödyntämisessä tarvittavia taitoja. Tablet –tietokoneen käytössä tarvittavia taitoja ei nähdä näppäintaitoina. Tablet –tietokonetta voidaan kuitenkin hyödyntää hienomotoriikan kehittämiseen tähtäävissä harjoitteissa.

Näppäimistön tehokas hyödyntäminen edellyttää kahden käden ja mahdollisimman monen sormen käyttöä. Näppäintaidoilla ei kuitenkaan tarkoiteta kymmensormijärjestelmää, vaikkakin se voi olla osa näppäintaitoja. Näppäintaitoihin kuuluvat tehokkaan, kahden käden kirjoitussysteemin lisäksi erilaisten näppäintoimintojen, kuten näppäinoikotiet, hyödyntäminen.  
  
**Osa-tavoitteet, jotka edistävät laaja-alaista osaamista koskevan tavoitteen saavuttamista**

Näppäintaitoja koskevat tavoitteet alakoulun 1. luokalle:

* Oppilas harjaantuu hienomotorisissa taidoissa, joita näppäintaidot edellyttävät.
* Oppilas tutustuu näppäimistöön ja ymmärtää, että siinä on erilaisia toimintoja.
* Oppilas ymmärtää, että näppäimistön käyttö useammalla sormella on tehokkaampaa kuin yhdellä.
* Oppilas harjoittelee näppäimistön käyttöä kahdella kädellä.
* Oppilas harjaantuu etsimään kirjaimia näppäimistöltä.
* Oppilas harjoittelee kirjoittamista omalla tasollaan (tavu-, sana- tai lausetaso).
* Oppilas harjoittelee ison kirjaimen kirjoittamista sekä virheen korjaamista.

Lähteet:

OPS2016 suomen kielen ja kirjallisuuden tukimateriaalit. Edu.fi –verkkosivusto. Luettu 12.1.2017. Saatavilla verkossa os. <http://www.edu.fi/perusopetus/aidinkieli/ops2016_tukimateriaalit_suomen_kieli/kirjaimet_numerot_ja_muut_merkit>

Perusopetuksen opetussuunnitelman perusteet 2014. OPH. Luettu 9.1.2017. Saatavilla verkossa os. <http://www.oph.fi/download/163777_perusopetuksen_opetussuunnitelman_perusteet_2014.pdf>

Östman, J. 2014. Kaunokirjotus jää historiaan – kouluissa halutaan opettaa tekstaamista ja näppäintaitoja. Yle uutiset. Luettu 10.1.2017. Saatavilla verkossa os. <http://yle.fi/uutiset/3-7635713>